Documente atasate: hotarare CA Electrica

Consiliul de Administraţie al Electrica a votat în şedinţa din 30 iulie 2014 acordarea unui bonus de privatizare de 0,1% din valoarea încasată de stat odată cu listarea pe bursă a companiei, La suma de 444 de milioane de euro încasată, bonusul pentru membrii CA ar fi fost de circa 440.000 de euro, circa 90.000 de euro pentru fiecare dintre 5 membri. Decizia CA mai trebuie ratificată şi de Adunarea Generală a Acţionarilor Electrica din 22 septembrie, pentru a deveni realitate. Însă, AGOA nu a pus pe ordinea de zi această propunere a CA, astfel încât ea nu se va materializa. Cel puţin deocamdată.



Cei cinci membri ai CA care ar fi vrut bonusul de 86.000 de euro sunt Marius Unţescu, preşedintele CA, Ioan Roşca, Constantin Dinescu, Niculae Pleşa şi Rareş Ion Popescu.



Ioan Roşca este şi directorul Electrica. În această calitate, el a înregistrat, în 2013, de la companie şi firmele din grup, venituri anuale nete de 524.000 de lei, adică circa 120.000 de euro.



„Membrii CA au considerat că, potrivit contractului de mandat şi având în vedere succesul privatizării, sunt îndreptăţiţi să primească o bonificaţie. Acţionarii nu au fost de acord, aşa că nu se va întâmpla”, a explicat Roşca.



La Adunarea din 22 septembrie, se vor vota alţi membri ai CA. Cei cinci în funcţie sunt automat propuşi pentru vot, acestora adăugându-li-se încă 10.



Electrica a fost privatizată pe bursă în iunie. Statul mai păstrează 48%. Restul este împărţit între diverse persoane juridice, Bank of New York, berd şi diverse persoane fizice.

loading...